
Patērētāju strīdu risināšanas komisija (turpmāk – Komisija) šādā sastāvā:
Komisijas priekšsēdētāja Sandra Vētra
Komisijas locekle Ilga Ozoliņa, kā patērētāju interešu pārstāve
Komisijas locekle Ilona Leimane, kā komersantu interešu pārstāve
izskatīja rakstveida procesā strīdu starp patērētāju un sabiedrību saistībā ar sporta apavu kvalitāti. 
No lietas materiāliem izriet, ka patērētāja 2025. gada 6. decembrī sabiedrības veikalā iegādājās jaunus bērnu sporta apavus Jordan Day 1 par 50,99 EUR. Pēc nepilniem četriem mēnešiem apavu virspusē sāka veidoties plaisas un materiāla lobīšanās, sākotnēji izteiktāk kreisās kājas apavam, bet vēlāk arī labās kājas apavam. Patērētāja norādīja, ka apavi lietoti tikai iekštelpās, pēc lietošanas izņemti no sporta somas un žāvēti dabiskā veidā istabas temperatūrā, tie nav mazgāti veļas mazgājamajā mašīnā, pakļauti pārmērīgam mitrumam vai žāvēti uz sildierīcēm. 
2026. gada 25. jūnijā patērētāja vērsās pie sabiedrības, pieprasot apmainīt preci vai atmaksāt par preci samaksāto naudas summu. Sabiedrība 2026. gada 7. jūlijā prasību noraidīja, norādot, ka apaviem konstatētie bojājumi neliecina par ražošanas defektu. Patērētāja Komisijai lūdz atcelt pirkuma līgumu un atmaksāt par preci samaksāto naudas summu. 
Sabiedrība lietā ir sniegusi skaidrojumu, ka apavu vizuālajā pārbaudē materiāla un materiālu savienojumu vietās ražošanas tehnoloģijas nepilnības nav konstatētas. Sabiedrības ieskatā materiāla īpašību izmaiņas ekspluatācijas laikā ir dabisks nolietojuma process, kura intensitāti ietekmē apavu lietošana, kopšana un mehāniskā slodze. Bojājumi lokalizēti apavu locījuma zonās, plaisu raksturs un izvietojums abos apavos ir simetrisks un liecina par pakāpenisku materiāla nogurumu un elastības zudumu. Tādēļ sabiedrība nekonstatēja ražošanas vai materiāla defektu un noraidīja prasību veikt preces nomaiņu vai atmaksāt pirkuma maksu. 
Komisija, izvērtējot lietā esošos apstākļus un pierādījumus, secina, ka patērētājas prasība nav pamatota. 
Komisija norāda, ka saskaņā ar Patērētāju tiesību aizsardzības likuma (turpmāk – PTAL) 13. panta pirmo un otro daļu pārdevējam ir pienākums nodrošināt preces atbilstību līguma noteikumiem, kā arī pārdevējs ir atbildīgs par jebkuru neatbilstību, kas pastāvējusi preces piegādes brīdī un atklājas divu gadu laikā no piegādes dienas. 
Savukārt atbilstoši PTAL 28. panta piektajai daļai patērētājam ir tiesības pieprasīt, lai pārdevējs samērīgi samazina preces cenu vai atceļ līgumu un atmaksā par preci samaksāto naudas summu, ja pārdevējs saprātīgā termiņā nav novērsis preces neatbilstību līguma noteikumiem vai nav apmainījis preci pret līguma noteikumiem atbilstošu preci. 
Komisija konstatē, ka apavu purngalu daļā ir ādas lobīšanās, apavu virsma ir viļņaina un apaviem ir bijusi deformācija. Tāpat Komisija konstatē, ka ādas materiāls ir zaudējis elastību. Konstatēto pazīmju kopums liecina, ka apavi nav pareizi kopti un bojājumi ir radušies apavu ekspluatācijas un neatbilstošas kopšanas rezultātā, nevis tādas preces neatbilstības dēļ, kas pastāvējusi preces piegādes brīdī. 
Komisija ņem vērā, ka bojājumi atrodas apavu purngalu un locījuma zonās, apavu virsma ir deformēta un viļņaina, savukārt materiāla elastības zudums atbilst ekspluatācijas un kopšanas ietekmei. Līdz ar to lietā esošie pierādījumi neapstiprina, ka apavu ādas lobīšanās būtu radusies ražošanas vai materiāla defekta dēļ. 
No minētā izriet, ka nav konstatējama preces neatbilstība līguma noteikumiem, par kuru atbildīga sabiedrība, un nav tiesiska pamata atcelt pirkuma līgumu un atmaksāt patērētājai 50,99 EUR. 
Pamatojoties uz Patērētāju tiesību aizsardzības likuma 26.3 panta pirmo daļu, 26.4 panta pirmo un otro daļu, 26.11 panta pirmo daļu un 26.12 panta pirmo un otro daļu

nolemj:


noraidīt patērētājas prasību.


Saskaņā ar Patērētāju tiesību aizsardzības likuma 26.12 panta piekto daļu Komisijas lēmumam ir ieteikuma raksturs un tas nav apstrīdams vai pārsūdzams.

Šis dokuments ir parakstīts ar drošu elektronisko parakstu un satur laika zīmogu.

Komisijas priekšsēdētāja							        Sandra Vētra

